CELEX: 32021D0748
Language: sk
Date: 2021-05-06 00:00:00
Title: Rozhodnutie Rady (SZBP) 2021/748 zo 6. mája 2021 o účasti Kanady na projekte PESCO Vojenská mobilita

7.5.2021   
               
               
                  SK
               
               
                  Úradný vestník Európskej únie
               
               
                  L 160/106
               
            
         ROZHODNUTIE RADY (SZBP) 2021/748
         zo 6. mája 2021
         o účasti Kanady na projekte PESCO Vojenská mobilita
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 46 ods. 6,
         so zreteľom na rozhodnutie Rady (SZBP) 2017/2315 z 11. decembra 2017 o nadviazaní stálej štruktúrovanej spolupráce (PESCO) a stanovení zoznamu zúčastnených členských štátov (1), a najmä na jeho článok 9 ods. 2,
         so zreteľom na rozhodnutie Rady (SZBP) 2020/1639 z 5. novembra 2020 o všeobecných podmienkach, za ktorých sa na účasť na jednotlivých projektoch PESCO môžu výnimočne prizvať tretie štáty (2), a najmä na jeho článok 2 ods. 4,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     V článku 9 ods. 2 rozhodnutia (SZBP) 2017/2315 sa stanovuje, že Rada v súlade s článkom 46 ods. 6 zmluvy má rozhodnúť, či tretí štát, ktorý si zúčastnený členský štát účastniaci sa projektu želá prizvať k účasti na tomto projekte, spĺňa požiadavky stanovené Radou.
                  
               
                     (2)
                  
                  
                     Rada 6. marca 2018 prijala rozhodnutie (SZBP) 2018/340 (3). V článku 1 uvedeného rozhodnutia sa stanovuje, že projekt s názvom „Vojenská mobilita“ (ďalej len „projekt PESCO Vojenská mobilita“) sa má v rámci PESCO vypracovať 24 členmi projektu vrátane Holandska ako koordinátora projektu.
                  
               
                     (3)
                  
                  
                     Rada 5. novembra 2020 prijala rozhodnutie (SZBP) 2020/1639, ktorým stanovila všeobecné podmienky, za ktorých sa na účasť na jednotlivých projektoch PESCO môžu výnimočne prizvať tretie štáty. V článku 2 ods. 4 uvedeného rozhodnutia sa stanovuje, že Rada má na základe oznámenia zo strany koordinátora alebo koordinátorov projektu PESCO a na základe stanoviska Politického a bezpečnostného výboru (PBV) rozhodnúť v súlade s článkom 46 ods. 6 zmluvy a článkom 9 ods. 2 rozhodnutia (SZBP) 2017/2315 o tom, či účasť tretieho štátu na danom projekte spĺňa podmienky stanovené v článku 3 rozhodnutia (SZBP) 2020/1639.
                  
               
                     (4)
                  
                  
                     Kanada zaslala 15. februára 2021 koordinátorovi projektu PESCO Vojenská mobilita svoju žiadosť o účasť na tomto projekte v súlade s článkom 2 ods. 1 rozhodnutia (SZBP) 2020/1639. Členovia projektu následne na základe informácií poskytnutých Kanadou posúdili, či spĺňa všeobecné podmienky v súlade s článkom 2 ods. 2 uvedeného rozhodnutia.
                  
               
                     (5)
                  
                  
                     Koordinátor projektu PESCO Vojenská mobilita 17. marca 2021 oznámil Rade a vysokému predstaviteľovi Únie pre zahraničné veci a bezpečnostnú politiku v súlade s článkom 2 ods. 3 rozhodnutia (SZBP) 2020/1639, že členovia daného projektu v ten deň jednomyseľne rozhodli o tom, že si želajú pozvať Kanadu na účasť na tomto projekte. Členovia projektu takisto jednomyseľne rozhodli o rozsahu, forme a príslušných etapách účasti Kanady na uvedenom projekte a o tom, že Kanada spĺňa všeobecné podmienky stanovené v článku 3 uvedeného rozhodnutia.
                  
               
                     (6)
                  
                  
                     PBV sa 30. marca 2021 dohodol na stanovisku k oznámeniu týkajúcemu sa žiadosti Kanady o účasť na projekte PESCO Vojenská mobilita. PBV najmä vzal na vedomie popis tohto projektu uvedený v oznámení vrátane jeho cieľov, organizácie a postupov rozhodovania, ako aj oblastí, na ktoré sa projekt zameriava. PBV konštatoval tiež, že v rámci daného projektu sa neposkytujú žiadne utajované ani citlivé informácie EÚ a že projekt sa nevykonáva s podporou Európskej obrannej agentúry v zmysle článku 3 písm. g) rozhodnutia (SZBP) 2020/1639. PBV okrem toho vzal na vedomie, že projekt PESCO Vojenská mobilita nezahŕňa obstarávanie v oblasti vyzbrojovania, výskum a rozvoj spôsobilostí, ani využívanie a vývoz zbraní či spôsobilostí a technológií a že nezahŕňa subjekty, investície, financovanie zo strany členských štátov zúčastňujúcich sa na PESCO ani žiadosti o financovanie projektových činností z prostriedkov Únie.
                  
               
                     (7)
                  
                  
                     PBV vo svojom stanovisku tiež schválil navrhovaný rozsah, formu a mieru účasti Kanady na projekte PESCO Vojenská mobilita, ako sa uvádza v oznámení. Konštatoval, že Kanada vyjadrila svoju plnú podporu rozsahu daného projektu, ako sa vymedzuje v oznámení.
                  
               
                     (8)
                  
                  
                     PBV v tom istom stanovisku potvrdil názor, ktorý jednomyseľne schválili členovia projektu PESCO Vojenská mobilita, že Kanada spĺňa všeobecné podmienky stanovené v článku 3 rozhodnutia (SZBP) 2020/1639, a to takto:
                     
                                 —
                              
                              
                                 Kanada spĺňa podmienku stanovenú v článku 3 písm. a), ktorá vyžaduje stotožnenie sa s hodnotami, na ktorých je Únia založená, ako sa stanovujú v článku 2 zmluvy, a so zásadami uvedenými v článku 21 ods. 1 zmluvy, ako aj s cieľmi spoločnej zahraničnej a bezpečnostnej politiky (SZBP) stanovenými v článku 21 ods. 2 písm. a), b), c) a h) zmluvy; Kanada nie je v pozícii, ktorá je v rozpore s bezpečnostnými a obrannými záujmami Únie a jej členských štátov, vrátane dodržiavania zásady dobrých susedských vzťahov s členskými štátmi, a vedie politický dialóg s Úniou, ktorý by mal zahŕňať aj aspekty bezpečnosti a obrany, keď sa zúčastňuje na tomto projekte PESCO Vojenská mobilita;
                              
                           
                                 —
                              
                              
                                 pokiaľ ide o podmienku uvedenú v článku 3 písm. b) týkajúcu sa značnej pridanej hodnoty Kanady k projektu PESCO Vojenská mobilita, v oznámení sa uvádza podrobný prehľad príspevku Kanady vrátane rozsahu, formy a miery jej účasti na danom projekte, ktorý preukazuje splnenie tejto podmienky;
                              
                           
                                 —
                              
                              
                                 pokiaľ ide o podmienku uvedenú v článku 3 písm. c), účasť Kanady na projekte PESCO Vojenská mobilita prispeje k posilneniu spoločnej bezpečnostnej a obrannej politiky (SBOP) a úrovni ambícií Únie, a to aj v kontexte podpory misií a operácií SBOP, ako sa taktiež podrobne uvádza v oznámení;
                              
                           
                                 —
                              
                              
                                 pokiaľ ide o podmienku uvedenú v článku 3 písm. d), projekt PESCO Vojenská mobilita nerieši obstarávanie v oblasti vyzbrojovania, výskumu a rozvoja spôsobilostí, ani využívanie a vývoz zbraní či spôsobilostí a technológií. V rámci tohto projektu sa nevyvíjajú žiadne spôsobilosti ani technológie. V dôsledku toho nebude účasť Kanady na tomto projekte viesť k závislosti od Kanady ani k obmedzeniam, ktoré by Kanada uložila voči ktorémukoľvek členskému štátu;
                              
                           
                                 —
                              
                              
                                 požadovaná konzistentnosť účasti Kanady podľa článku 3 písm. e) s príslušnými väčšími záväzkami PESCO, aj v súvislosti so schopnosťou nasadenia a interoperabilitou síl, ktoré tento projekt pomáha napĺňať, ako sa uvádza v prílohe k rozhodnutiu (SZBP) 2017/2315, je tiež splnená, ako sa podrobnejšie uvádza v oznámení. Keďže projekt PESCO Vojenská mobilita nie je projekt zameraný na spôsobilosti, podmienka týkajúca sa príspevku účasti Kanady k plneniu priorít vyplývajúcich z plánu rozvoja spôsobilostí a koordinovaného ročného hodnotenia obrany alebo pozitívneho vplyvu na európsku obrannú technologickú a priemyselnú základňu sa v tejto súvislosti neuplatňuje;
                              
                           
                                 —
                              
                              
                                 požiadavka uvedená v článku 3 písm. f) je splnená, keďže od 1. júna 2018 je v platnosti dohoda o bezpečnosti utajovaných skutočností medzi Úniou a Kanadou (4);
                              
                           
                                 —
                              
                              
                                 podmienka uvedená v článku 3 písm. g) sa v tomto prípade neuplatňuje, pretože projekt PESCO Vojenská mobilita sa nevykonáva s podporou Európskej obrannej agentúry a administratívne dojednanie s touto agentúrou, ktoré nadobudlo účinnosť, sa preto nevyžaduje;
                              
                           
                                 —
                              
                              
                                 pokiaľ ide o podmienku uvedenú v článku 3 písm. h), Kanada sa zaviazala, že sa bude usilovať o uzavretie administratívneho dojednania pre tento projekt a zaistenie akejkoľvek inej potrebnej projektovej dokumentácie v súlade s rozhodnutiami Rady (SZBP) 2017/2315 a (SZBP) 2018/909 (5).
                              
                           
               
                     (9)
                  
                  
                     PBV vo svojom stanovisku z 30. marca 2021 odporučil Rade, aby prijala kladné rozhodnutie o tom, či účasť Kanady na projekte PESCO Vojenská mobilita spĺňa podmienky stanovené v článku 3 rozhodnutia (SZBP) 2020/1639.
                  
               
                     (10)
                  
                  
                     Rada by preto mala rozhodnúť o tom, že účasť Kanady na projekte PESCO Vojenská mobilita spĺňa podmienky stanovené v článku 3 rozhodnutia (SZBP) 2020/1639. Následne koordinátor projektu zašle v mene členov projektu pozvanie na účasť na danom projekte Kanade. Kanada sa má k tomuto projektu pripojiť v deň uvedený v administratívnom dojednaní, ktoré sa uzavrie medzi členmi projektu a Kanadou v súlade s článkom 2 ods. 7 rozhodnutia (SZBP) 2020/1639 a práva a povinnosti sa určia v uvedenom dojednaní v súlade s článkom 4 ods. 1 uvedeného rozhodnutia. Rada má vykonávať dohľad v súlade s článkom 5 ods. 2 rozhodnutia (SZBP) 2020/1639 a v prípade okolností uvedených v článku 6 ods. 2 alebo 3 uvedeného rozhodnutia môže Rada prijať ďalšie rozhodnutia,
                  
               PRIJALA TOTO ROZHODNUTIE:
         
            Článok 1
            Účasť Kanady na projekte PESCO Vojenská mobilita spĺňa podmienky stanovené v článku 3 rozhodnutia (SZBP) 2020/1639.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 6. mája 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 331, 14.12.2017, s. 57.
         
            (2)  Ú. v. EÚ L 371, 6.11.2020, s. 3.
         
            (3)  Rozhodnutie Rady (SZBP) 2018/340 zo 6. marca 2018, ktorým sa stanovuje zoznam projektov, ktoré sa majú rozvíjať v rámci PESCO (Ú. v. EÚ L 65, 8.3.2018, s. 24).
         
            (4)  Dohoda medzi Kanadou a Európskou úniou o bezpečnostných postupoch pri výmene a ochrane utajovaných skutočností (Ú. v. EÚ L 333, 15.12.2017, s. 2).
         
            (5)  Rozhodnutie Rady (SZBP) 2018/909 z 25. júna 2018, ktorým sa stanovuje spoločný súbor pravidiel riadenia projektov PESCO (Ú. v. EÚ L 161, 26.6.2018, s. 37).